《二陆草堂怀古 其二》
清代·张吉安

二陆优劣分，士龙较敦笃。东吴举贤良，于时年十六。

入洛正翩翩，二俊张华目。出补浚仪令，平心断疑狱。

干请拒黄门，词直气岳岳。王弼夜谭经，神鬼亦钦服。

卢志工谮人，遂乃肆谣诼。造物岂不仁，一例遭荼毒。

三世将不祥，西陵诛亦酷。天道本神明，报复如转毂。

作者简介：张吉安，字迪民，号莳塘，吴县人。乾隆丁酉举人，官余杭知县。有《大涤山房诗录》。诗话：迪民生有夙根，熟诵内典。恒言世人沉溺于名利之场，皆因我相存于心耳。又述莲池大师之言曰：“世人官兴浓则去官时难过，生趣浓则去世时难过。”尝以放下二字铭左右。诗多警世语。